Selnæs får vente - Høgmo bør velge Tettey og Johansen mot Malta
Det vil si: Hvis Stefan Johansen ikke blir kvitt nakkeproblemene sine, som Høgmo tror han blir, så hadde jeg ikke nølt med å gi Selnæs jobben som hovedmann og pasningssentral på midtbanen, den eneste lagdelen som etter min mening er litt vrien å komponere før møtet med Malta på Ullevaal stadion lørdag kveld.Åtte mann er - etter min mening - opplagte valg mot Malta. * Keeper - Ørjan Håskjold Nyland. For tidlig at han skal få lide for benketilværelsen i Bundesliga. Fire strake nuller på landslaget - og han fortjener å få fortsette. * Høyreback - Omar Elabdellaoue. Hvis han er frisk, er det ingen diskusjon her. * Høyre stopper - Even Hovland. Har mye av æren for at landslagets forsvarsspill er blirr mye tryggere. * Venstre stopper - Vegard Forren. Bedre med Hovland ved siden av seg. Meget god pasningsfot, viktig mot et Malta med mange spillere bak ballen. * Venstreback - Haitam Alesaami (bildet). Med stabile Høgli ute, velger jeg meg en venstrebeint venstreback - og hjemme mot Malta kan hans gode innlegg bli viktige. * Venstre kant - Jo Inge Berget. Ingen grunn til å sette ut matchvinneren og formspilleren fra siste landskamp. * Spiss - Joshua King. Fortsatt den beste spissen Høgmo har. Fart, fysikk. Og har spilt en god del i Premier League denne høsten. * Stefan Johansen. Spørsmålet er hvor på midtbanen han skal spille. Det var åtte mann, og de tre siste plassene står - for meg - mellom fem mann: Per Ciljan Skjelbred, Alexander Tettey, Ole Kristian Selnæs, Markus Henriksen og Martin Ødegaard.Her blir de et først og fremst et spørsmål om hvor Johansen skal spille - og hvilken type du velger på høyre kant. Johansen og Alexander Tettey var meget gode mot Bulgaria og Kroatia. Det er fristende å gi Selnæs plassen her, og at jeg ikke gjør det skyldes ikke at gutten eventuelt blir debutant. Det takler han helt fint. Det er mer den lille usikkerheten på om han er like god sammen med en spiller sentralt, og ikke «alene» sentralt, som han er i Rosenborg. Det er en forskjell, dele plassen og rollen med en annen spiller. Men samtidig: Gode fotballspillere tilpasser seg. Skal Selnæs inn, må enten Tettey eller Markus Henriksen (bildet) ut, og Johansen flyttes et hakk høyere. Han eller Henriksen bør spille i den rollen. Henriksen var ikke lysende som litt tilbaketrukken spiss i kampene mot Bulgaria og Kroatia. Samtidig: Han har vært glimrende i den nederlandske ligaen denne høsten, har fysikken, bra fart og blir stadig bedre i valgene sine. Høgmo var veldig fornøyd med han i de siste landskampene. Han bør få en sjanse til å etablere seg nå: Målfarlige midtbanespillere har ikke Norge akkurat mange av. Derfor velger jeg å beholde Stefan Johansen sentralt på midten.Da blir det Tettey eller Selnæs sentralt ved siden av Johansen. Selnæs er en feinschmecker, en slags kloning av Petter Rudi og Bent Skammelsrud, med en fantastisk pasningsfot. Tettey er stødigheten selv, med en utrolig fysikk, glimrende til å rive motstanderens spill i filler. Malta er bedre enn mange tror. Jeg ville startet med Tettey, men ikke nølt med å bytte hvis kreativiteten blir for dårlig. Da gjenstår den høyre kanten. Kapteinen Per Ciljan Skjelbred mot stjerneskuddet Martin Ødegaard. Ciljan har vært god i Bundesliga i høst, gjorde en god kamp mot Kroatia, og får min tillit mot Malta. Men også her ville jeg ikke nølt med å bytte hvis det ikke fungerer: EM-plassen kan avhenge av seier over Malta, selv om det de fleste mener dette bør bli walkover for Norge. Jeg ser fortsatt på Ødegaard som en joker, selv om det selvsagt ikke blir bråk om han starter mot Malta. Likevel: En rolle som reserve må foreløpig være bra nok. Det samme for Helland, som også lenge har slitt med en rekke små og store skader.Pål André Helland kunne fort fått et kvarter - og terrorisert venstrebacken til Malta, men skader setter nå RBK-kanten helt ut av spill. Ødegaard kan fort få rollen bak spiss, hvis Norge sårt trenger en scoring den siste halvtimen. Mitt lag mot Malta lørdag blir da: Ørjan Håskjold Nyland - Omar Elabdellaouie, Even Hovland, Vegard Forren, Haitam Alesaami - Per Ciljan Skjelbred, Alexander Tettey, Stefan Johansen, Jo Inge Berget - Markus Henriksen - Joshua King.
Ole Kristian Selnæs (22) er en spiller jeg lenge har hatt sansen for. Han kommer til å dominere landslaget i årene som kommer. Likevel ville jeg ikke startet med han mot Malta.